Medlemmer av Salangen Menighetsråd/Fellesråd

#### INNKALLING TIL MENIGHETS/FELLESRÅDSMØTE

Det innkalles herved til møte i Menighets/Fellesrådet, tirsdag 16.2.2021kl.18.00 i menighetssalen i kirka.

**Saker til behandling:**

# **Sak 1/21 Godkjenning av innkalling og saksliste**

**Sak 2/21 Godkjenning av protokoll fra Menighets/fellesrådsmøte 10.12.20**

**Sak 3/21 Referater**

**FR Sak 4/21 Brannalarmanlegg**

**FR Sak 5/21 Høring om endring i reglene for kirkebygg som følge av kirkebyggforskriften og nytt kirkerundskriv**

**FR Sak 6/21 Smittevern**

**MR Sak 7/21 Fasteaksjonen**

**MR Sak 8/21 Gudstjenestereformen**

**MR Sak 9/21 Salangen kirke 40 år 13. desember 2021**

**MR Sak 10/21 Besøk av og samtale med prosten**

Innkallingen sendes også til de to første vara medlemmene og Prosten.

Melding om fravær gis snarest på mail: to368@kirken.no eller **tlf. 77 17 14 00**

Andreas Bay har ansvar for bevertningen.

**Vel møtt!**

# Andreas Bay Tonje Østvik

Leder kirkeverge/daglig leder

**MØTEBOK**

#### Sak 1/21 Godkjenning av innkalling og saksliste

**Forslag til vedtak:**

Innkalling og saksliste godkjennes. Møtet er lovlig satt.

#### Sak 2/21 Godkjenning av protokoll fra menighets/fellesrådsmøte 10.12.20

**Forslag til vedtak:**

Protokollen fra Menighets/fellesrådsmøte den 10.12.20 godkjennes.

#### Sak 3/21 Referater

*Følgende referater fremlegges:*

1. AU hadde møte 10.2.21 for å planlegge dagens møte. Tilstede Andreas Bay, Ann Kristin Bakkemo, Grete Glemmestad og Tonje Østvik
2. Tariffrevisjonen for Den norske kirke kan iverksettes med virkning fra 1.9.2020. Lønnsoppgjøret ligger innenfor en økonomisk ramme på 1,7 % og utgjør 1400 kroner i full stilling.
3. Årsstatistikk for Salangen menighetsråd, se vedlegg

**Forslag til vedtak:**

De fremlagte referatene tas til orientering.

**FR Sak 4/21 Brannalarmanlegg**

KA anbefaler alle kirkeforvaltere å installere et godt og dekkende brannvarslingssystem for

alle sine kirkebygg. Salangen kirke har ikke brannalarmanlegg, og det har lenge vært snakk

om at det burde vi gjøre noe med. Nå kan vi gjøre noe med det.

KS Brannsikring AS (FG godkjent firma) har gitt tilbud på montering av røykvarslere i kirka

med tilkobling til alarmstasjon. I tillegg er det mulighet til å ha systemet på egen app for

varsling og kontroll. Dette er kun et innvendig anlegg.

I tilbudet inngår følgende:

12 optiske røykvarslere, sentral med varsling til alarmstasjon, signalforsterker i murbygg,

montering og opplæring. Det er fri support i 12 mnd etter montering og 10 års garanti på

produktene. Total pris 47 212,50 inkl mva

**Forslag til vedtak:**

1. Salangen kirkelige fellesråd går til anskaffelse av brannalarmanlegg med varsling til alarmstasjon, ihht tilbud fra KS Brannsikring AS på kr 47 212,50 inkl mva
2. Kostnadene belastes vedlikeholdsfondet.

**FR Sak 5/21 Høring om endring i reglene for kirkebygg som følge av kirkebyggforskriften og nytt kirkerundskriv**

Fra 1. januar 2021 gjelder kirkebyggforskriften vedtatt av Kongen 18. desember 2020

i medhold av trossamfunnsloven § 15 annet ledd. Det nye kirkerundskrivet av samme

dato erstatter rundskrivet fra 2000. I denne høringen fremmes fire regelforslag for å

innfri de føringer som følger av henholdsvis kirkebyggforskriften og det nye

kirkerundskrivet. Kirkebyggforskriften gjelder bare for de listeførte kirkene.

Høringspapirer:

<https://kirken.no/nb-NO/om-kirken/slik-styres-kirken/kirkeradet/horinger-i-kirkeradets-regi/>

#### Sammendrag av høringen

I høringen foreslår Kirkerådet til sammen fire endringer som vedrører kirkebygg. Bakgrunnen for høringen er for det første kirkebyggforskriften som gjelder fra nyttår.

Forskriften forutsetter at Kirkemøtet for de listeførte kirker utpeker både et godkjenningsorgan og klageorgan ved henholdsvis avhending, nedlegging og tiltak ut over vanlig vedlikehold, der det siste svarer til ombygging utvidelse etter dagens ordning.

Kirkerådet foreslår at ordningene om avhending, nedlegging og ombygging og utvidelse skal gjelde for alle kirker. Forslaget er at biskopen skal godkjenne både avhending og nedlegging og at Kirkerådet er klageorgan.

I tillegg til de to nevnte forslagene med grunnlag i forskriften, har de to andre forslagene i høringen sin bakgrunn i det nye kirkerundskrivet.

I det ene forslaget foreslår Kirkerådet at biskopen skal godkjenne visse tiltak på uteområder ved listeførte kirker som ikke har gravplass. Samtidig skal biskopen på forhånd konsultere rette kulturmiljømyndighet. Endelig foreslår Kirkerådet at biskopen skal konsultere Riksantikvaren ved utøvelsen av sin godkjenningsmyndighet etter regler for liturgisk inventar og utstyr § 26. Bestemmelsen omhandler avhending og fjerning av inventar og utstyr.

Alle kan avgi høringsuttalelse. Høringsuttalelser er offentlige og vil bli publisert på kirken.no Høringsfrist 1 mars 2021.

Saken legges åpen frem for rådet.

**FR Sak 6/21 Smittevern**

Året 2021 startet med ny nedstenging, og fra 19.janar gjelder disse endringene:

* Anbefalingen om å avlyse alle fysiske samlinger gjelder ikke lenger.
* Barne- og ungdomsarbeidet kan gå som normalt, Kirkerådet har laget en ny trafikklysmodell for smittevern i barne- og ungdomsarbeidet.
* Innendørs arrangementer kan gjennomføres med 10 deltakere + medvirkende. Utendørs gjelder grensen på 200 + medvirkende.
* Begravelser kan fortsatt ha 50 deltakere + medvirkende innendørs.
* Vær oppmerksom på evt. strengere lokale regler.

I dialogen med myndighetene prioriteres tre ting:

* Slutt på forskjellsbehandlingen med fastmonterte seter
* forutsigbare rammer for påsken og vårens konfirmasjoner
* prioritering av kirkene ved gjenåpning av samfunnet

«Som mange deler av samfunnet, har tros- og livssynssamfunnene i Norge stilt seg lojalt bak regjeringens kamp mot smittespredning, og har høstet gode erfaringer. Men det har kostet, og behovet for religiøse fellesskap øker. Særlig krevende har den opplevde forskjellsbehandlingen trossamfunnene har blitt utsatt for vært krevende.

Derfor er vi godt fornøyd med at regjeringen har gitt Helsedirektoratet i oppdrag å utrede alternativer til reguleringen av ‘fastmonterte seter’. Dette arbeidet ønsker Den norske kirke, KA Arbeidsgiverorganisasjon for kirkelige virksomheter, Norges Kristne Råd og Samarbeidsrådet for tros- og livssynssamfunn å gi innspill til», skriver disse i et felles brev til Barne- og familiedepartementet, under overskriften «Alternativer til ‘fastmonterte seter’ som gir likebehandling av tros- og livssynssamfunn». Brevet er datert 21.1.21.

Biskopene i Den norske kirke anbefaler menighetene å vurdere om vårens planlagte konfirmasjoner bør utsettes til høsten. Årsaken er risiko for lokale variasjoner i smittetrykk og restriksjoner, og utviklingen i pandemien. Preses Olav Fykse Tveit sier: «Det er usikkert når regjeringen åpner for mer aktivitet, og hvilke tiltak som vil gjelde utover våren på grunn av forsinket vaksinering og nye mutasjoner. Derfor bør menighetene legge lokale planer og vurdere om det er nødvendig å utsette konfirmasjonene.»

Hva tenker vi om konfirmasjonen i Salangen? Planlagt konfirmasjon er lørdag 29 mai og lørdag 5 juni. Foreløpig holder vi på oppsatte datoer, og tar ny vurdering til påske. Dersom grensen på 10 videreføres, utsettes konfirmasjonen til september.

Etter at det ble tillatt å ha gudstjenester igjen, har det vært 2 to gudstjenester med inntil 10 deltakere, og det er sårbart. Folk kommer ikke, da det er så få plasser og de ikke vil ta opp plassen for andre. Vi vil veksle mellom gudstjeneste og digital gudstjeneste. Dersom de samme restriksjonene gjelder til påske, kan vi vurdere å låne kulturhuset til å gjennomføre gudstjeneste for eksempel på palmesøndag og 1 påskedag. Søndagen før påske planlegges utegudstjeneste i Seljeskog.

Fra mars kan andaktene på sykehjemmet starte opp igjen, da er beboerne ferdig vaksinert.

**MR Sak 7/21 Kirkens Nødhjelps Fasteaksjon**

Fasteaksjonen er en tradisjon som strekker seg langt tilbake i tid. For over 50 år siden bestemte menighetene i Norge seg for å ha en årlig innsamlingsaksjon til Kirkens Nødhjelp sitt arbeid. Fasteaksjonen er i dag den nest største innsamlingsaksjonen i Norge, etter TV-aksjonen. Aksjonen er lagt i en tid av kirkeåret som heter fastetiden.

Fasten varer i 40 dager fra askeonsdag, men selve Fasteaksjonen arrangeres over hele landet søndag 21 til tirsdag 23 mars, uka før palmesøndag. For hver krone som er samlet inn kan vi hjelpe de som trenger det aller mest. Til sammen har det så langt blitt samlet inn 1,2 milliarder kroner til fasteaksjonen.

2020 var et unntaksår, men de siste årene før dette har innsamlingsresultatet fra Fasteaksjonen årlig ligget på rundt 35 millioner kroner. Dette er svært viktige midler for å sikre livsviktig hjelp. Da koronapandemien rammet verden i 2020 kunne vi bruke av disse midlene til å sette i gang koronatiltak i over 20 land, med støtten fra dere i ryggen fikk vi også andre store aktører i Norge og ute i verden til å støtte arbeidet. Hver krone dere samler inn er helt avgjørende for at vi kan igangsette store nødhjelpsoperasjoner når katastrofer inntreffer, og til å skalere opp arbeidet til dem som trenger det aller mest. Sammen kan vi kan gjøre enda mer der nøden er størst.

Midlene fra fasteaksjonen brukes blant annet til å gi folk rent vann og trygge sanitær- og hygieneforhold. De mest sårbare rammes hardest og behovene vokser raskt. Dette er nå viktigere enn noensinne.

Grunnet koronaviruset ble fjorårets bøsseaksjon heldigital. I Salangen er det tradisjon at konfirmantene deltar på fasteaksjonen. Dør til dør aksjon blir trolig ikke avholdt, så det ligger an til heldigital i år også. Be konfirmantene lage et stort banner med teksten, støtt fasteaksjonen og vipps nummer, som kan spres på sosiale medier i tillegg til informasjonen som kommer fra kirkens nødhjelp. Flott om menighetsrådet kan være med å spre den digitale fasteaksjonen.

Er det noe annet menighetsrådet kan gjøre for å bidra i fasteaksjonen?

**MR Sak 8/21 Gudstjenestereformen**

Tidligere fått orientering om gudstjenestereformen som MR sak 17/20 og 27/20.

Gudstjenesteutvalget har arbeidet med saken, og det som de foreløpig har kommet frem til vil

bli fremlagt på møtet. Hvis det blir klart før møtet, vil det bli ettersendt.

**MR Sak 9/21 Salangen kirke 40 år 13. desember 2021**

Tidligere behandlet som MR Sak 50/20 hvor det ble vedtatt at jubileumskomiteen til Salangen kommune 150 år i 2021, også skulle se på 40 års jubileet. Komiteen består av Sissel Fjelstad, AnnKristinBakkemo og Veronika Helen Nylund.

13.desemer 2021 er det 40 år siden Salangen kirke ble innvidd. Det er kommet inn forslag om en jubileumskveld, hvor det både blir markert at kirka er 40 år og at kommunen er 150 år.

Det at kirka har 40 års dag i år, vil bli en sak på hvert møte i løpet av året. Slik at vi sammen kan komme frem til gode løsninger.

Ide til søndagsskolen i høst: bygge den gamle kirken i hvit lego og vise den frem i forbindelse med festgudstjeneste søndag 12 desember.

**MR Sak 10/21 Besøk av og samtale med prosten**

Prost Sigurd Skollevoll vil delta på møtet. Han vil legge frem de vedlagte dokumentene Årsrapport og volumtall for Senja prosti for rådet.